**Lokalaftale er afsporet i Vejen kommune.**

Samarbejdssporet for LC og KL har været omdrejningspunktet for indgåelsen af den nye arbejdstidsaftale. Til trods for det samarbejdsspor, afviser Borgmester Egon Fræhr stadig at lave en lokalaftale med Vejen lærerkreds. Borgmesteren fastholder også punktet i konstitueringsaftalen: *” der indgås ikke en lokalaftale om lærernes arbejdstid”.*

Konstitueringsaftalen blev indgået på valgnatten i 2017, det er aldrig tidligere set, i hele det ganske land, at en enkelt faggruppe, bliver hængt ud i en konstitueringsaftale.

Lærerne i Vejen har altså siden august 2014 arbejdet uden en arbejdstidsaftale. Lettelsen var derfor helt enorm, da der i år blev indgået en central arbejdstidsaftale A20.

En arbejdstidsaftale der altså er gældende i hele landet og følgelig også i Vejen kommune.

Borgmesteren kender udmærket til A20, men vælger at fastholde punktet i konstitueringsaftalen.

Dette undrer Vejen lærerkreds meget.

Vejen lærerkreds vil simpelthen så gerne lave en aftale, der kan danne grobund for de bedste folkeskoler i Vejen kommune.

Med A20, har LC og KL lagt skinnerne til et samarbejdsspor.

Lærerne i Vejen kommune kan sagtens arbejde ud fra en ren A20, men det ville være så meget mere givtigt for alle parter hvis vi, med udgangspunkt i A20 og vores Fælles Forståelsesramme , kunne få lavet en lokal Vejen aftale.